ཞི་རྒོལ་ཆེན་མོ།
ཞུམ་པ་མེད་པའི་སྙིང་སྟོབས་རྒྱ་མཚོའི་ཀློང༌༎ རྒྱུན་ཆད་མེད་པའི་རྦ་རླབས་དྲག་ཏུ་འཕྱུར༎ བཟོད་ཐབས་མེད་པའི་དྲག་གནོན་མེ་ལྕེ་གསེབ།། ཕྱིར་ཀྱེད་མེད་པའི་ཞི་བའི་གོམ་སྒྲ་སྙན༎ བོད་ས་སྟོད་སྨད་ཡོངས་རྫོགས་ནས་མེ་རི་འགད་པ་དང༌། རྒྱ་མཚོ་འཕྱུར་བ་ལྟ་བུའི་ཞི་བའི་འོས་ལངས་ཀྱི་རྦ་རླབས་དྲག་ཏུ་འཕྱུར་ཞིང༌། བདེན་པའི་རུ་ཚོན་གྱི་བ་དན་གནམ་ལ་སྒྲེངས། རང་དབང་གི་འབོད་སྒྲ་དང༌ཞི་བའི་གོམ་སྟབས་ཀྱིས་ས་ཆེན་ཡོལ་ཡོལ་གཡོ་བའི་ས་བྱི་ཞི་རྒོལ་ཆེན་མོ་ནས་ས་གླང་ཞི་རྒོལ་ཆེན་ཆེན་མོའི་བར་ གྱི་ལོ་རྒྱུས་རྒྱ་ཆེ་ཞིང་རྒྱུན་རིང་བའི་གསེབ་ནས། རལ་པའི་སྤུ་ཉག་དང༌། རྒྱ་མཚོའི་ཆུ་ཐིགས་ལྟ་བུ་ཞིག་ཟུར་འདོན་བྱས་པ། མདོ་ཁམས་ཏྲེ་ཧོར་ཁུལ་གྱིས་ཕྱི་ལོ་ ༢༠༠༨ ས་བྱི་ཞི་རྒོལ་ཆེན་མོ་ནས་ ༢༠༠༩ ཕྱི་ཟླ་ ༦ པའི་ས་གླང་ཞི་རྒོལ་ཆེན་མོའི་བར་གྱི་དངོས་བྱུང་ལོ་རྒྱུས་ཀྱི་ཚུལ་ལས་བརྩམས་ཏེ། <<ཞི་རྒོལ་ཆེན་མོ-རྒྱུན་ཆད་མེད་པའི་སྙིང་སྟོབས་ཀྱི་རྦ་རླབས། ༢༠༠༨.༣.༡༠-༢༠༠༩.༦.༡༥>>ཞེས་པའི་དེབ་ཐེར་འདི་བཞིན་རྩོམ་སྒྲིག་དང་དཔེ་སྐྲུན་གྱིས་ད་ཆར་འཛམ་གླིང་གང་སར་ཡོད་པའི་བོད་རིགས་རྒྱ་ཆེན་མི་དམངས་དང་། དྲང་བདེན་ལ་དགའ་ཞིང་བོད་དོན་ལ་ཐུགས་ཁུར་ཟབ་པའི་མི་རིགས་ཚོའི་མིག་སྔར་ཁྲ་ལྷམ་མེར་བཤམས་ཐུབ་པ་བྱུང་བར་རྒྱ་ཆེར་ཀློག་པ་པོ་རྣམ་པས་དུངས་སེམས་ཆེན་པོའི་སྒོ་ནས་ཅིས་ཀྱང་ཞིབ་གཟིགས་གནང་རོགས་ཞུ་རྒྱུ་ཡིན། དེབ་ཐེར་འདི་བཞིན་དཔེ་སྐྲུན་དང་འགྲེམས་སྤེལ་བྱས་པའི་རྒྱུ་མཚན་གཙོ་བོ་ནི། དང་པོ། རྒྱ་དམར་གཡོ་ཅན་པའི་སྲིད་བྱུས་སྡུག་ཤོས་ནི། འཛམ་གླིང་རྒྱལ་ཁབ་ཁག་གི་མདུན་ན་དངོས་སུ་བོད་མི་རིགས་ལ་གོ་ས་སྤྲོད་པ་དང་རྒྱུ་བསླུ་ཁ་འཇམ་བྱེད་ཅིང༌། ལྐོག་དུ་དབང་བཤད་དང་དྲག་གནོན་གདུག་རྩུབ་ཀྱི་བྱ་བ་ལག་བསྟར་བྱས་དང་བྱེད་བཞིན་པ་འདི་ཉིད་རྒྱལ་ཁབ་ཕྱི་ནང་གི་མི་དམངས་ཚོས་མཁྱེན་རྟོག་སཀྱི་ཆེད་དུ་ཡིན། གཉིས་པ། འཛམ་གླིང་རྒྱལ་ཁབ་ཡོངས་ཀྱི་ཚགས་ཤོག་འདྲ་མིན་ཁག་དང་གསར་འགྱུར་བརྒྱུད་ལམ་ཁག ལོ་རྒྱུས་ཆེད་ལས་ཁག་དང༌། ཆབ་སྲིད་མཁས་པ་ཁག་ལ་རྒྱ་དམར་གྱིས་འཛམ་གླིང་གང་སར་ཁྱབ་བསྒྲགས་བྱས་དང་བྱེད་པ་དེ་རྣམས་དངོས་ཡོད་འདི་དག་དང་མི་མཐུན་པའི་དཔང་རྟགས་ངོས་གཙང་ལྡན་པའི་དཔྱད་གཞིའི་ཡིག་ཆ་ཞིག་གི་ཆེད་དུ། སྔར་ལོ་བོད་གཞུང་དམངས་ཛ་དྲག་ལས་འགུལ་ཚོགས་ཆུང་ནས་བཏོན་པའི་བོད་མིའི་སྐྱིད་སྡུག་མཉམ་མྱོང་ཞེས་པའི་དེབ་ཆེན་དང༌། མདོ་སྨད་རྒྱ་རྒོལ་མནའ་འབྲེལ་བདེན་རྒྱབ་ཚོགས་ཆུང་ནས་བཏོན་པའི་ས་བྱི་ཞི་རྒོལ་ཆེན་མོ་ཞེས་པའི་དེབ་ཆེན་དང༌། བོད་ཀྱི་རྩོམ་པ་པོ་གྲགས་ཅན་མ་འོད་ཟེར་ལགས་ཀྱིས་བཏོན་པའི་གངས་སེང་གི་ངར་སྒྲ་ཞེས་པའི་དངོས་བྱུང་དེབ་ཐེར་དེ་དག་གི་ཁ་སྐོང་གི་ཚུལ་དུ་སྤེལ་བ་ཡིན། གསུམ་པ། སྤྱིར་ཡུལ་ལུང་འདིའི་སྐྱེ་བོ་རྣམས་ཁ་ཞེན་གཉིས་མེད་ཅན་གྱི་དྲང་པོ་ལ་དགའ་ཞེན་ཆེ་ཞིང༌། ཁ་ཞེན་མི་མཐུན་པའི་ངོ་ལྐོག་ཅན་གཞུང་དམངས་སུ་འདྲ་ཞིག་ཡིན་ཀྱང༌། དེ་ལ་ལུས་ངག་ཡིད་གསུམ་གས་གདོང་ལེན་གང་ཐུབ་བྱེད་པའིསྲོལ་རྒྱུན་ཞིག་ཡོད་པས་ན། ཕྱི་ལོ་ ༢༠༠༩ ལོ་འདིར་རྒྱ་དམར་གཞུང་ནས་ཞིང་བྲན་ཁྲི་ཚོ་བརྒྱ་ཡར་ལངས་བྱེད་ནས་མི་ལོ་ ༥༠ འཁོར་བའི་དུས་ཚེས་ལ་རྩིས་ཏེ། བོད་མི་རིགས་ཀྱི་ས་གནས་གང་སར་དབང་ཤེད་ཀྱིས་གཟའ་འཕྱོར་རྒྱན་སྤྲོས་སྣ་མང་གིས། འཛམ་གླིང་ཡོངས་ལ་བོད་ཡུལ་ནི་དགའ་སྤྲོས་ཁེངས་བཞིན་ཡོད་པའི་ཁྱབ་བསྒྲགས་སྤེལ་བ་དེ་རྫུན་ཕུགས་ཡོངས་སུ་བརྟོལ་བ་ནི་དཔེར་ན། ༢༠༠༩ ལོ་བོད་ས་སྟོད་སྨད་ཡོངས་རྫོགས་ནས་དྲག་སྤྱོད་དམག་མི་དང་མེ་མདའི་མཚོན་ཁ་ནས་ཞི་བའི་གདུང་འབོད་དང༌། བདེན་པའི་ཞི་རྒོལ་གྱིས་འཛམ་གླིང་གང་སར་ཡོལ་ཡོལ་གཡོ་བའི་དོན་རྐྱེན་གཡོལ་ཐབས་མེད་པ་དེ་བྱུང་ལ། སྐབས་དེར་ཏྲེ་ཧོར་ཡུལ་ལུང་གཅིག་པོར་མཚོན་ནའང་ལོ་གསར་མི་གཏོང་བ་དང༌། ས་ཞིང་མི་འདེབས་པ། དམར་གཞུང་གི་ལས་བྱེད་པ་རྣམས་ལ་རྣམ་འགྱུར་མ་རང་སྟོན་པ་དང༌། ྋགོང་ས་མཆོག་དང་བོད་བསྟན་པ་ཆབ་སྲིད་ཀྱི་དོན་དུ་ཞབས་རིམ་དཔག་མེད་ངོ་ལྐོག་གཉིས་ཀ་ནས་སྒྲུབ་པ་ཡིན་ལ། རྒྱུན་ཆད་མེད་པའི་སྙིང་སྟོབས་ཀྱི་རྦ་རླབས་འཕྱུར་མཚམས་མ་ཆད་པར་ད་ལྟ་དང་ད་དུང་ཡང་མུ་མཐུད་བཞིན་པ་འདི་དག་ནི། ཆབ་སྲིད་ཆེད་ལས་ཀྱི་རིགས་གཅིག་མཁས་པ་རྣམས་ཀྱི་ཁ་ནས་བཤད་པ་ལས་ལྷག་པའི་ལག་བསྟར་བྱེད་པ་ཞིག་ཀྱང་ཡིན་པས། དམར་གཞུང་གཡོ་ཅན་པ་འདི་ཉིད་འཛམ་གླིང་མི་དམངས་ཡོངས་ཀྱི་མདུན་སར་ངོ་ཚ་ཁ་སྐྱེངས་ཀྱི་གནས་ལ་བཀོད་པ་དང་ཆབས་གཅིག གཞིས་ལུས་བོད་མི་ལ་དགོས་པའི་མངོན་འདོད་ངོ་མ་དེ་རྒྱལ་སྤྱིའི་ཐོག་ར་འཕྲོད་བྱེད་པའི་ཆེད་ཀྱང་ཡིན། བཞི་པ། ཏྲེ་ཧོར་ཡུལ་འདི་ནི་བོད་རྒྱ་ས་མཚམས་དང་ཉེ་བས། བོད་ཀྱི་རྒྱལ་རབས་གོང་མ་དག་ནས་ད་ཆའི་ྋགོང་ས་རྒྱལ་མཆོག་བཅུ་བཞི་པའི་བར་དུ་ཕར་ཤོར་ཚུར་ཐོབ་ཀྱི་རླུང་དམར་ལྟ་བུའི་ཁྲོད་དུ་གནས་ཤིང༌། ལོ་རྒྱུས་ཀྱི་རྒྱུད་རིམ་དེ་དག་གི་ནང་ལུས་སྲོག་ཚུན་ཆད་རང་གི་རྒྱལ་ཁབ་དང་མི་རིགས་ལ་ལེགས་སྐྱེས་སུ་ཕུལ་ནས་བོད་རྒྱའི་ས་མཚམས་ཀྱི་གཡུར་སར་ཟུངས་ཁྲག་གི་རྗེས་ཤུལ་འཐེན་པ་ཉུང་ཉུང་མིན། ལྷག་པར་རྒྱལ་བའི་བཀའ་དང་འགལ་རིགས་དང་མི་རིགས་ཀྱི་ལ་རྒྱ་དོར་བ་ལས་རང་སྲོག་དང་ཁྱིམ་གཞི་སྟོང་ཡང་བག་ཚ་བ་མེད་པའི་གཤིས་ཀ་རང་ཆོས་སུ་གྲུབ་པས། ཡུལ་ལུང་འདིའི་སྐྱེ་བོ་རྣམས་ནི་བོད་མི་རིགས་ཀྱི་ས་མཚམས་སྲུང་བའི་དམག་དཔུང་ཆེན་པོ་ཞིག་ཀྱང་ཡིན་པ་དེབ་ཐེར་རྣམས་སུ་འཁོད་པ་ལྟར་ལགས་ཤིང༌། དུས་རབས་ཀྱི་འགྱུར་འགྲོས་དང་ལོ་རྒྱུས་ཀྱི་འཕོ་འགྱུར་ཇི་ལྟར་སོང་ཡང༌། ཏྲེ་ཧོར་ཁུལ་གྱི་བུ་རབས་ཚ་རྒྱུད་ཚོ་ཕ་དང་མེས་པོའི་ཁྲག་རྒྱུན་ནམ་ཡང་འགྱུར་ཐབས་མེད་པ་ནི་ཆོས་ཉིད་ཀྱི་རང་ཆས་སུ་གྲུབ་པའི་བདེན་དཔང་གི་ཆེད་དུའང་ཡིན། དེབ་འདི་སྒྲིག་པའི་གོ་རིམ་ཐད་ཏྲེ་རིགས་རྣམས་ཀྱིས་ངེས་དགོས་པ་ཞིག་ནི། གཞིས་ཕྱོགས་ཀྱི་ཞི་བའི་འོས་ལངས་ཀྱི་གནས་ཚུལ་བྱུང་བའི་གོ་རིམ་གཞིར་བཞག་བྱས་ནས་ལོ་སྔ་ཕྱི་དང༌། ཚེས་སྔ་ཕྱི་དང་ཆུ་ཚོད་སྔ་ཕྱི། དེ་ནས་ཚེས་སྔ་ཕྱི་མ་ངེས་དང༌། དེ་དག་ཀྱང་གཅིག་པར་བྱུང་ན་སྲོག་ཤོར་མིན། དེ་ནས་ཁྲིམས་བཅད་ཀྱི་ལོ་གྲངས་མང་ཉུང་དང་འཇུ་བཟུང་བྱས་ཡོད་མེད། དེ་ནས་ག་སོང་ཆ་མེད་སོང་བ་བཅས། ཕྱིས་གོ་རིམ་ལ་རྙོག་གླེང་མི་འབྱུང་བའི་ཆེད་དུ་ལུང་ཚན་ཁག་གི་མི་སྣ་མཉམ་དུ་ཚོགས་ཏེ། གྲོས་འཆམ་གང་ཞིག་བྱུང་བ་ལྟར་ལག་བསྟར་གྱིས་བརྩམས་སྒྲིགས་བྱས་ཡོད། གཞིས་བཞུགས་དཔའ་བོ་དཔའ་མོ་རྣམས་ཀྱི་ཞི་བའི་འོས་ལངས་ཀྱི་ལས་འགུལ་གང་ཞིག་སྤེལ་བའི་ལོ་རྒྱུས་དངོས་ཡོད་རྣམས་ཁུངས་སོ་སོའི་དགོན་སྡེ་དང་འབྲེལ་ཡོད་མི་སྣ་རྣམ་པའི་རྒྱུད་ནས། སྔ་ལོ་ནས་བཟུང་དེབ་འདི་མ་གྲུབ་ཀྱི་བར་དུ་དྲྭ་རྒྱ་དང་ཚགས་ཤོག ཡིག་ངག་དང་ཞལ་པར། རླུང་འཕྲིན་ཁག་བཅས། མདོར་ན་བརྒྱུད་ལམ་སྣ་ཚོགས་ནས་འབོད་བསྐུལ་ལན་མང་བྱས་པའི་གྲུབ་འབྲས་ཡིན། ད་དུང་དེབ་འདིའི་ནང་བཀོད་མ་ཐུབ་པའི་རྒྱལ་བཅེས་དཔའ་བོ་དཔའ་མོ་ཇི་སྙེད་ཅིག་ཡོད་པ་དེ་དག་གི་མཛད་རྗེས་དང་དཀའ་སྡུག་ཇི་ཞིག་མྱོང་བའི་ལོ་རྒྱུས་ཁག་གཅིག་ནན་གྱིས་བཙལ་ཀྱང་། བར་ལམ་ནས་རྒྱུད་ལམ་ཁག་ལ་རྒྱ་གཞུང་གིས་བཀག་བསྡོམས་ཤུགས་ཆེར་བྱས་རྐྱེན་རྙེད་ཐབས་མ་བྱུང་བས་ལུས་པ་ཡིན་ཡང༌། སླད་ནས་རྙེད་སོན་བྱུང་ན་དེབ་ཕྲེང་རིམ་པར་སྤེལ་ཆོག་པ་ཞུ་རྒྱུ་ཡིན་པས། རང་ཕྱོགས་ཀྱི་དེབ་གཟིགས་པ་པོ་རྣམས་ཀྱིས་དགོངས་དབྱིངས་སུ་ཆུད་པ་ཞུ་རྒྱུ་དང༌། ཉེ་རབས་དངོས་བྱུང་གི་ལོ་རྒྱུས་འདི་བཞིན་སྙན་ངག་དང་མངོན་བརྗོད་ཀྱིས་སྤྲས་པའི་མཛེས་ཚོན་ཙམ་མིན་པར། དོན་དངོས་ཀྱི་ལོ་རྒྱུས་གསལ་པོ་གསལ་རྐྱང་རྒྱ་ཆེ་མང་ཚོགས་ཀྱིས་ཤེས་རྟོགས་ཡོང་ཐབས་གཙོ་བོར་དམིགས་ཡོད། དེབ་འདི་རང་རིགས་ལ་ཞེན་པ་དཀར་བའི་ཡུལ་ལུང་ཁག་གི་མི་སྣས་རང་བབས་ཀྱི་ལས་འགན་ཕྱ་བ་གྲུ་འདེགས་ཀྱི་འབྲས་བུ་ཡིན་པ་ལས། མི་སྣ་རེ་གཉིས་ཀྱིས་འབོད་བསྐུལ་དང༌། མི་སྣ་རེ་གཉིས་ཀྱིས་རང་བཟོ་དང་གྲུབ་འབྲས་ཞིག་མ་ཡིན་པ་ཤེས་དགོས། ཡང་དེབ་འདིའི་ནང་གི་ས་མིང་ཆུ་མིང་དང༌། ཡུལ་མིང་སྡེ་མིང༌། དེ་བཞིན་རིགས་རུས་ཆོ་འབྲངས་ཀྱི་མིང་ཚིག་མི་ཉུང་བ་ཞིག་བོད་ནས་གློ་བུར་ཐོལ་བྱུང་གི་ཛ་དྲག་གསར་འགྱུར་རིགས་བྱུང་མ་ཐག་ཏུ་འབྲེལ་མཐུད་མི་སྣ་ཁག་དང་གསར་འགོད་པ། རླུང་འཕྲིན་བཤད་མཁན་སོགས་ཀྱིས་ཐུགས་རྒྱུས་ཡོད་མེད་ཀྱི་རྐྱེན་པས། ཡིག་ནོར་བརྡ་ནོར་ཤོར་བའང་རེ་གཉིས་བྱུང་འདུག་པ་རྣམས་མོན་པའི་རྡོ་གཅོད་པར་མ་བཞིན་རྒྱ་ཁྱབ་ཏུ་ཕྱིན་ཟིན་སྟབས་དེ་རིགས་རེ་ཞིག་དེབ་དངོས་གཞི་ནང་དེ་སྔོན་གསར་འགྱུར་སྤེལ་སྐབས་བཞིན་རང་འཇགས་བཞག་ཐོག སླད་ནས་དེབ་ཐེར་གཞན་དང་གཞན་དུ་བརྡ་ནོར་མི་འཆོར་བའི་ཆེད། བཅོས་དགོས་པ་དཔེར་ན། གོ་ལུ་ལ་གོང་ལམ་དང༌། རོལ་ཚལ་ལ་རོང་ཚ། སུ་ངོ་ལ་སྲིབ་ངོ། ཐིང་ཁ་ལ་མཐིང་མཁར། དགེ་མ་བྲག་ཡུལ་ལ་དགེ་མ་བྲག་འོག སྤང་རི་སྣ་ལ་བུ་རམ་སྣ། ལྟ་བུ་མང་པོ་ཞིག་ཡོད་པ་དེ་རིགས་དོན་དངོས་ཐོག་ཐ་སྙད་སྔ་མ་རྣམས་འཐད་ལྡན་ཡིན་པས་གཞན་དུ་དེ་བཞིན་བེད་སྤྱད་གཏོང་གནང་མཛད་དགོས། དེབ་ཀྱི་འགྲོ་གྲོན་ཐད་སྦྱིན་བདག་ཆེ་ཆུང་མི་འདྲ་བ་གྲངས་ལས་འདས་ཤིང༌། ཆེ་ཁག་རྣམས་ལ་དགོངས་ཞུས་ཀྱིས་ཐམས་ཅད་ཀྱི་མཚན་འཁོད་མི་དགོས་པ་བྱས་ཡོད། བོད་ཀྱི་རྒྱལ་བསྟན་ཆབ་སྲིད་དང་ཡུལ་ལུང་གི་ལ་རྒྱ་ལ་ཕན་འདོགས་པའི་དཔལ་འབྱོར་དང་བྱ་བྱེད་རང་འཁྲི་དང་ལེན་གནང་མཁན་རྣམས་ལ་སྐྱབས་འཇུག་དང་ལེགས་སོའི་བསྔགས་བརྗོད་ཞུ་རྒྱུ་ཡིན། མཐའ་དོན། གཞིས་བོད་རིགས་ཡོངས་རྫོགས་ཀྱི་བླ་ན་མེད་པའི་དབུ་འཁྲིད་༸གོང་ས་སྐྱབས་མགོན་རྒྱལ་དབང་ཐམས་ཅད་མཁྱེན་པའི་ཐུགས་ཀྱི་གཞེད་དགོངས་ལྷུན་གྱིས་གྲུབ་པ་དང་། ལུས་ཅན་སྤྱི་དང་ཡང་དགོས་གངས་ཅན་པའི་བསྟན་སྲིད་མི་རིགས་ཀྱི་རྩ་དོན་ཆེད་རང་སྲོག་བློས་བཏང་གནང་བའི་བོད་རིགས་དཔའ་བོ་དཔའ་མོ་ཚོ་ཚེ་རབས་ཕྲེང་བ་ཀུན་ཏུ་འཕགས་མཆོག་ཕྱག་ན་པདྨོའི་ཐུགས་རྗེའི་སྐྱབས་ཀྱི་གུར་ཁང་ནས་ནམ་ཡང་འདོར་མེད་པ་དང༌། བོད་དོན་བདེན་མཐའ་མྱུར་དུ་གསལ་ཞིང་བྱེས་གཞིས་བོད་རིགས་ཡོངས་རྫོགས་མཉམ་དུ་པའི་རང་དབང་བཀྲ་ཤིས་དགའ་སྟོན་གྱི་ཉི་མ་མྱུར་བ་ཉིད་དུ་འཆར་བའི་སྨོན་འདུན་བཅས།